বয়স তখন ৬। সাদা মনের ক্যানভাসে পৃথিবীর ৭ রঙের ছটা সবে আঁকিবুকি কাটছে। কিন্তু হঠাত্‍ই চোখে অস্পষ্ট দেখতে থাকে ছোট্ট মেয়েটি। ডাক্তার বলল, দুটি চোখই আক্রান্ত রেটিনো পিগমেন্টোসাতে। ধীরে ধীরে অন্ধ হয়ে যাওয়াই এই সংক্রমণের ভবিষ্যত। মাথায় হাত বাবা, মায়ের। একমাত্র সন্তান দৃষ্টিশক্তি হারালো। প্রাথমিক ধাক্কা সামলে, মেয়েকে প্রতিবন্ধীদের মধ্যে ঠেলে না দিয়ে সাধারণ ভাবে বাঁচার প্রক্রিয়াই জারি রাখলেন। ঠোক্কর খেতে খেতে বড় হয়ে উঠতে থাকল আদরের মেয়ে। চরম আত্মবিশ্বাসে সাধারণ স্কুল থেকে পড়াশোনা শেষ করে কলেজ, তারপর বিশ্ববিদ্যালয়। বর্তমানে বর্ধমান বিশ্ববিদ্যালয়ের আইন বিভাগের শিক্ষিকা। একাগ্রতা, আত্মবিশ্বাসের মাঝে কোনও জায়গা নেই 'না' শব্দের।